25 ezernél több család és 800 vállalkozás jelentkezett már a Napenergia Plusz Programba

Február elsején délelőtt meghaladta a 25 ezret a zöldenergia termelésére és tárolására ösztönző lakossági pályázatra beérkezett előregisztrációs kérelmek száma. A Napenergia Plusz Program ingatlanonként akár 5 millió forint vissza nem térítendő forrással segíti a családokat. A sikeresen pályázók egyszerre telepíthetnek napelemet és korszerű energiatárolót, így rugalmasabban használhatják fel a saját eszközeikkel megtermelt zöldenergiát, ezzel csökkentve áramszámlájukat is.

A kormány 75 milliárd forintos keretösszegű Napenergia Plusz Programja a fejlesztési költségek kétharmadának átvállalásával könnyíti meg a lakóépületek ellátását tiszta zöldenergiával. A háztartások kiadásai az új konstrukciónak köszönhetően mintegy tíz év alatt megtérülhetnek.

A lakossági pályázók január 15-e óta küldhetik be előregisztrációs kérelmeiket. Az első jóváhagyásokat a 15 munkanapos határidőre figyelemmel február 5-én, hétfőtől küldi ki a támogató. A pályázók ezután jelölhetik ki a három lehetséges kivitelezőt, akik közül a rendszeren keresztül beérkező ajánlataik alapján választhatnak. A kínálat bőséges: már 800 vállalkozás rendelkezik jóváhagyott regisztrációval. Támogatási kérelmeket az aláírt kivitelezői szerződéssel rendelkezők nyújthatnak majd be.

A magyar gazdaság jövője a zöldenergia. A kormány azon dolgozik, hogy Magyarország a lakásokban és az ipartelepeken is élen járjon a zöldenergia termelésében és tárolásában. Idén új időszámítás kezdődik a kapcsolódó fejlesztésekben: a januárban indult két program összesen 137 milliárd forinttal ösztönzi a magyar családok és cégek beruházásait. Egy korábbi kiírásban további 33 milliárd forint hasznosul hálózati integrált energiatárolók létesítésében.

Tavaly rekordmértékben nőtt az összes naperőművi beépített teljesítmény és a jellemzően családok által üzemeltetett háztartási méretű kiserőművek száma is Magyarországon. A kisebb napelemes rendszerekből 85 ezer csatlakozott a hálózatra 2023-ban. A Napenergia Plusz Program a múlt év végéig több mint 255 ezresre nőtt állomány további gyarapítását is szolgálja.

Sajtókapcsolat:

* Energiaügyi Minisztérium sajtóiroda
* sajto@em.gov.hu

Eredeti tartalom: Energiaügyi Minisztérium

Továbbította: Helló Sajtó! Üzleti Sajtószolgálat

Ez a sajtóközlemény a következő linken érhető el:https://hellosajto.hu/10807/25-ezernel-tobb-csalad-es-800-vallalkozas-jelentkezett-mar-a-napenergia-plusz-programba/